
t  ebuis,  ut  f Mxgozoffftog  quidam,  fere  omnia 
aliorum  morborum  elementa  in  se  comprehendit. 
Hinc  omni  aevo,  omni  genti,  haec  summi  momenti 
visa  est ;  atque  Apollinaris  Artis  cultores  sum¬ 
ma  semper  solicitudine  ac  diligentia  contemplati 
sunt.  Nihilominus,  multa  adhuc  restant  exqui¬ 
renda,  explicanda,  invenienda  ;  neque  temere  ty- 
roni  crimini  detur,  si  argumentum  adeo  grave 
resumpserit,  aut  resumptum  non  ea,  qua  par  est 

dignitate,  tractaverit.  Rei  enim  magnitudo 
scriptoris  conatus  imperitos  excusare  debet.  Le¬ 
gibus  hujus  Almae  Academia*  solennibus  parere 
haud  illibenter  volo ;  et  studium  mihimetipsi 
olim  utile  futurum  cum  officio  conjungere  lucri 
fore  putavi.  Ergo,  de  Febre  paginis  sequentibus 
Continua,  pro  viribus,  agetur. 


DE  FEBRIS  HISTORIA. 

Omnium  aetatum  corporumque  homines  febris 
continua  adoritur  ;  quanquam  media  vitae  tempo¬ 
ra,  senili  aut  infantili  procliviora  videantur.  Nulli 
quidem  coeli  plagae  vel  anni  tempestati  propria 
apparet,  nisi  quod  variis  inter  Tropicos  videri,  et 
aeris  vicissitudines  magis  amare,  consueverit.  Ac¬ 
cessio  ejus  semper  insidiosa  ;  multis  quidem  adeo 
mitis,  ut  praeter  molestiam  levem  hominem  vix  ab 
occupationibus  solitis  detineat.  Saepius  vero  in¬ 
gressum  horrores  evidentes,  licet  abnormes  sub¬ 
inde  indicant.  Tum  aegrotescens  languorem  las¬ 
situdinem  queritur,  se  male  habere  sentit,  nec 
facile  tamen  sensus  suos  molestos  ad  aliquam 

certam  corporis  partem  referre  potest.  Moestitia 
quaedam  est,  aut  desiderium  mutandi  corporis  po¬ 
situm,  dum  molestia  simul  percepta  aegrum,  ne 
huic  cupidini  cedat,  efficit.  Quin  motus,  si  tan¬ 
dem  facti  sint,  lenti,  cum  crebra  oscillatione  mem¬ 
brorumque  pandiculatione.  Mens  eadem  pigri¬ 
tia  detenta,  aegre  in  rem  aliquam  incumbere  cogi¬ 
tur,  homine  solitis  officiis  jam  impare  reddito. 
Saepe  inter,  saepius  post  haec  indicia  sensus  frigo¬ 
ris  accedit,  primo  fere  in  dorso,  deinde  per  totam 
compaginem  corporis  propagatus,  quo  fit  ut  aeger 
prope  ignem  assidere  gestiat.  Facies  membra¬ 
que  extrema  simul  pallent,  cutis  constricta  fit, 
Frigori  generali  jam  indesinenter  ingravescenti 
succedunt  artuum  tremores,  universi  demum  cor¬ 
poris  horrores.  His  adduntur  oris  ariditas,  vis- 
ciditas  ;  ventriculi  aegritudo,  vel  ipsa  nausea  ;  si¬ 
tis  ;  cibi,  maxime  animalis,  fastidium.  Per  totum 
hoc  stadium,  modo  paucis  horis,  modo  die  una 
alterave  peractum,  pulsus  parvus  est,  plus  minus 
celer,  quasi  oppressus,  spiritus  parvi,  crebri  cum 

magna  praecordiorum  anxietate ;  capitis,  dorsi, 

♦ 

lumborum  dolores  leves  adsunt ;  somni  propen¬ 
sio  naturalis  fere  ablata,  aut  si  abdor  miscat  paul~ 

lum  aegrescens,  sopor  curtus  est,  somniis  horridis 
interruptus,  saepe  nec  vires  reficiens. 

Ubi  sensus  frigoris  cum  signis  suis  comitanti¬ 
bus  aliquandiu  regnavit,  rubores  calidi  cum  iis 
alternant,  donec  brevi  prorsus  abierint,  atque  ca¬ 
lores  natura  majores  excipiuntur.  Hic  quidem 
primo  inaequaliter,  tandem  vero  aequaliter  atque 
universe  per  totum  corpus  expanditur.  Superve¬ 
nit  multis  exemplis  rubor  universus ;  atque  vul¬ 
tus  cutisque  olim  contractae  et  constrictae  speciem 
naturalem  recipiunt,  etiam  solito  turgidiores  eva¬ 
dunt.  Pulsus  plenus  est,  fortis,  frequens,  90, 
100,  ad  120  ictus  in  horae  sexagesima  parte  nu¬ 
merans.  Calor  haud  mediocriter  supra  natura¬ 
lem  increscit  ad  gradum  102°,  103°,  104  °,  etiam 
105  thermometri  Fahrenheitii  nonnunquam 
exauctus.  Spiritus,  quanquam  liberior  quam  in¬ 
ter  algores  fuit,  adhuc  frequens  perstat,  cum  one¬ 
ris  necnon  anxietatis  cujusdam  in  pectore  sensu. 
Cutis  arida,  lingua  et  ora  sicca,  torrida;  sorde 
super  linguam  interim  crassescente.  Urina,  quae 
primo  accessu  limpida  fuit,  nunc  rubet ;  omnes  se¬ 
cretiones  aut  copia  minutae,  aut  ingenio  mutatae, 
secernendi  opus  perturbatum  docentes.  Calore 

ingravescente,  sitis  pro  portione  augescit.  Nau¬ 
sea  vero  ac  vomitus  decrescunt ;  cibi  autem  fasti¬ 
dium  intenditur.  Cutis,  oculi,  auris,  et  si  qua 
alia  sentiendi  instrumenta  sint,  sensus  saepe  tan¬ 
tum  acuitur,  ut  lucis,  contactus  etiam  levissimi 
sonitus,  intolerantiam  pariat.  Capitis  dolor  in¬ 
tenditur,  carotides  necnon  temporales  arteriae  ve¬ 
hementer  micant,  tinnitus  aurium  exauditur,  oculi 
suffusi ;  facies  turget  rubetque  ;  delirium  acce¬ 
dit,  aegri  demum  sermonis  nulla  est  congruentia. 
Uti  plerisque,  ita  hac  febre,  exacerbatio  vespere 
manifesta  est.  Hac  vel  simili  saltem  ratione  affi¬ 
citur  aeger  protinus  primis  diebus.  Circiter  vero 
sextam  vel  septimam  signa  jam  maximam  vehe¬ 
mentiam  attigere :  post  quod  tempus  in  formam 
magis  Typbodem  declinare  febris  paulatim  inci¬ 
pit.  Virium  musculorum  prostratio  anxietatem 
et  praecordiorum  oppressionem  auget,  hominemque 
misere  affligit.  Delirium  in  stuporem  subsidit, 
quo  mcestus  ac  morosus  febriens  nescio  quid  se- 
cum  mussitat,  quasi  insignem  quandam  calamita¬ 
tem  animo  revolvens.  Vultus  demissus,  luridus, 
oculi  cavi,  hebetes,  inertes,  ignavi.  iEger  subito 
consurgit,  res  quas  ob  oculos  versari  imaginatur, 

manu  captat,  vel  floccos  e  stragulis  cubilis  legit. 
Quin  saepe  maculis  nigris  toralia  variari  putat 
Lingua,  dentes,  labia,  sorde  nigra,  fusca  atra  ob¬ 
ducta.  Hoc  tempore  prodeunt  petechiae  per 
cutem,  pectus,  collum,  brachia  praecipue  obsiden¬ 
tes.  Circa  ora  aphthae,  fuscae  vel  nigrae,  saepe  in 
conspectam  prodeunt.  Vellicationes  aut  spasmi 
leves  musculos  faciei  atque  artuum  corripiunt. 
Debilitas  nunc  maxima  fit ;  aeger  lenissimi  motus 
impotens,  dorso  jacet,  atque  fortassis  pondere  suo 
urgente,  deorsum  pedes  versus  gradatim  delabi- 
tur.  Urina  et  alvus  sine  sponte  ejectae.  Pulsus 
debilissimus,  tremulus,  apud  carpum  vix  percipi¬ 
endus.  Sudores  partiales  viscosi  prorumpunt, 
oculi  fixi,  turbidi  quasi  vitrei,  caeteris  vultus  linea¬ 
mentis  collapsis.  Deglutitio  fit  impossibilis  ;  re¬ 
spiratio  abnormis,  laboriosa  cum  sonitu  anhelitus, 
quasi  lethalis  in  gutture  strepente.  Extrema 
nunc  frigent,  ad  tendinum  subsultus,  et  convulsio¬ 
nes  quae  universum  corpus  afficiunt,  leves  vellica¬ 
tiones  tandem  increscunt.  Postremo  aeger  iniquo 
luctamine  fatigatus  morti,  soli  miseriarum  sola¬ 
mini,  cedit. 

Hunc  ad  modum  fere  febris  in  mortem  desitu» 
ra  se  habet,  sed  in  hac  regione  pleraque  exempla 
paullo  auspicatius  finiuntur,  qualiter  ne  frustra 
eadem  repeteram,  ad  Prognosin  dicendum  reser¬ 
vo. 


DE  CAUSIS. 

Morborum  causae  in  Remotas  et  Proximas ; 
remotae  iterum  in  Praedispon entes  ac  Excitantes, 
deduci  solent.  Praeparare  vel  pr a  disponere  dicun¬ 
tur,  quae  hominem  ad  febrem  procliviorem  dant, 
ita  tamen  ut  absque  causa  excitante,  integer  re¬ 
maneat.  Causae  excitantes  eae  sunt,  quae  corpori 
jam  pr a  disposito  admotae,  morbum  generant. 
Inter  priores  medici  adnumeraverant  victum  pra¬ 
vum,  vel  parcum,  frigus,  calorem,  affectus  animi 
deprimentes,  fatigationem  a  violenta  vel  diu  con¬ 
tinuata  exercitatione,  intemperantiam ;  venerem 
immodicam,  studium  nimium,  quale  vita  seden¬ 
taria,  et  crebra  lucubratio  efficere  solent.  Haec 
quidem  omnia  genus  nervosum  debilitant,  exhau¬ 
riunt,  ideoque  causarum  excitantium  efficaciae  fa¬ 
vent. 

Causarum  Excitantium  cognitio  nostra  ad¬ 
huc  manca  est.  Plerique  medicorum  duas  sal¬ 
tem  causas  agnoverunt,  nempe  contagium,  frigus. 
Contagione  quidem  nihil  in  medicina  obscurius 
est ;  hactenus  enim  nemo  hanc  subtilem  mate¬ 
riem  collegit,  dotesve  ejus  exploratione  chemica 
indagavit.  Equidem  multo  magis  sategere  me¬ 
dici  ut  remedium  invenirent,  atque  hoc  modo 
prorsus  successerunt.  Infinitis  enim  experimen¬ 
tis  Moryeau  et  Smyth,  didicimus,  conta¬ 
gionem  reddere  innocuam  ope  gasium  quae,  ni  fal¬ 
lacia  quaedam  subsit,  cum  ea  coalescere  videntur. 
Quin  Haygauth  ac  aliorum  experientia  pa¬ 
tet  ars  vix  minus  utilis  contagionem  reddendi 
innocentem ;  nimirum  per  dilutionem  ejus  ope 
aeris  ambientis  admixti,  perque  summam  mundi¬ 
tiam.  His  perpensis  liquet,  certam  densitatem, 
et  quasi  concentrationem  contagionis  esse  neces¬ 
sariam,  ut  efficax  sit  in  corpore  humano  inficien¬ 
do :  Quo  vero  tempore,  postquam  admota  fuit, 
effectus  ejus  evidentes  fiant,  haudquaquam  con¬ 
stat  ;  secundum  auctorem  venerabilem  Hay- 
garth,  a  paucis  diebus  ad  duas  menses.  Multi 
opinantur  hanc  febrem  excitari  posse  vaporibus 

substantiis  animalibus  aut  vegetabilibus  inter  pu¬ 
trescendum  exhalatis  :  cui  quidem  sententiae  illud 
utcunque  familiare  tamen  firmissimum  objicitur, 
lanios,  coriarios,  cadaverum  sectores,  exhalatio¬ 
nibus  putridis  semper  patere,  nihilominus  morbo 
liberos  manere.  Neque  dubium  est  quin  vivi 
corporis  halitus  accumulatus  febrem  gignere  pos¬ 
sit,  imo  gignat,  nec  tamen  eo  de  quo  contagio 
emanaverat,  febriente.  Hujus  quidem  rei  notis¬ 
simum  exemplum  judicii  nigri  Oxoniensis,  anno 
Dom.  mdlxxvii,  citare  liceat.  Hoc  enim  ex¬ 
emplo,  rei  qui  halitum  istum  pestiferum  in  aedi¬ 
ficium  ante  judices  intulere  immunes  evadebant, 
dum  ipse  judex  caeteriquae  fere  omnes  adstantes, 
ad  300  mortalium  febre  periere.  Alia  vixque 

•  i 

minus  lethalis  strages  incidit  apud  forum  Old 
Bailey  Anglis  dictum,  anno  salutis  nostrae 
mdccl.  Ibi  judices  quatuor,  consiliarii  viri  tres, 
et  aliorum  praesentium  multi,  aere  pestifero  in 
judicium  a  reis  advecto,  affecti,  perierunt.  Unde¬ 
cunque  contagio  exoriatur,  aerem  satis  imbuere 
semper  valet,  ut  hic  intra  paucos  pedes  a  scaturi¬ 
gine  sua  integros  inficere  queat. 

B 

Proxima  et  vulgatissima  febris  causa  frigus  est, 
si  modo  satis  intensum  sit,  corpori  vel  parti  ejus 
alicui  admotum  ex  rivo  celeriore,  dum  illud  de 
aliqua  causa  calet.  Hac  conditione  febrem  facile 
gignat ;  citius  tamen  si  cum  humore  conjunctum 
fuerit. 

Inter  causas  praedisponentes  ac  excitantes  dis¬ 
tinguere  haud  semper  in  proclivi  erit,  quoniam 
earum  ordo  actioque  in  corpore  saepe  inter  se  in¬ 
vicem  invertantur.  Sic  contagia  ac  miasmata, 
secundum  Hoctorem  Lind,  aliosque  scriptores, 
saepe  praeparant  potiusquam  excitant ;  dum  res 
prius  citatae  ut  praedisponentes,  excitantes  saepe 
evadere  videntur. 

Cujusmodi  sit  harum  causarum  effectus,  in  va¬ 
rias  compages  vivi  corporis,  nondum  intelligitur ; 
atque  tempus  male  perderem,  si  rem  tanta  cali¬ 
gine  obductam,  ultra  prosequerer. 


DE  DIAGNOSI. 

Protinus  primis  diebus,  omnes  fere  febres 
continuam  communem  simulant ;  eo  igitur  tem¬ 
pore  typum  singulis  proprium  praedicere  vix  lice- 

bit.  Dehinc  vero  ingenium  mutant,  atque  pro¬ 
priam  manifestant  indolem,  qua  alia  ab  aliis  dis¬ 
tingui  possit. 

A  Peste,  synochus  distinguatur  accessione  ma¬ 
gis  subita,  progressu  rapidiore,  necnon  bubonibus, 
anthracibus,  vibicibus  quae  huic  semper  adsunt, 
raro,  si  unquam,  illo.  Inter  synochum  et  Febrem 
Flavam  diagnosis  difficillima  est :  multi  quidem 
eundem  esse  morbum  putant,  eoque  solo  discrepa¬ 
re  quod  febris  flava  compaginem  biliosam  haud 
mediocriter  irritabilem  habeat,  necnon  ingentem 
capitis  dolorem,  ventriculi  inflammationem,  vomi¬ 
tum  nigrum,  artuum  dolores  cruciabiles,  cutem 
flavam,  delirium  initio  ingruens,  et  crebrior  fata¬ 
litas  minus  certa  videntur.  Quinimo  inter  In¬ 
flammationes  locales,  ac  febrem  communem  con¬ 
tinuam  saepe  distinguendum  est.  Haud  enim 
raro  fit,  quod  haec  febris  inflammationem  visceris 

alicujus  comitem  habeat ;  ut  cerebri,  pulmonis, 

% 

hepatis,  ventriculi.  Tales  vero  inflammationes 
cum  synocho  putridae  olim  dicebantur.  Eo  au¬ 
tem  facile  distinguas,  quod  in  Synocho  febris  in¬ 
cipit  ;  dolor  partis  postea  consequitur  ;  in  Phleg- 
masiis  dolor  loci  primus  est,  saepe  levem  omnino 

febrem  habet,  nec  unquam  vires  tam  graviter  de¬ 
primit.  Quotidie  tamen  in  ventriculo,  intestinis¬ 
que,  extant  exempla  quae  vix  discerni  possunt. 


DE  PROGNOSI. 

De  hac  tebre,  quanquam  non  nisi  modice  le- 
thali,  prognosis  caute  proponenda  est.  Usus  enim 
docet  saepe  letho  finire,  quando  indicia  eventum 
laetiorem  ostendere  viderentur.  Contra,  haud 
pauci  convaluere  quibus  omnis  spes  negata  esse 
apparuit.  Haec  tamen  observatio  primo  hujus 
stadio  magis  accommodatur  ;  provectioris  enim 

praesagia  securiora  sunt.  Signa  faustiora  sunt, 

* 

munditia  et  sana  fere  conditio  marginum  linguae; 
sensibus  claris  et  distinctis,  vel  delirio,  si  hoc  ad¬ 
sit,  decedente  ;  calor  febrilis  et  capitis  dolor  de¬ 
crescentes  ;  cutis  sudore  tenui  tepidoque  contecta, 
praesertim  circa  primam  hebdomadam  vel  secun¬ 
dam  ;  diarrhoea  biliosa  lenis,  aut  urinae  turbidae 
profusio,  quae  frigefacta  sedimentum  lateritium 
demittit,  simul  accedens,  vel  saliva  tam  copiose 
aucta  ut  sitim  restinguat ;  vultus  habitus  magis 

naturalis ;  corporis  positus  qui  musculorum  auc¬ 
tam  potestatem  indicet ;  spiritus  facilis,  vox  for¬ 
tior,  firmior,  pulsus  modicus  aequalis.  Infausta 
signa  sunt,  manuum  tremores,  aliarumque  par¬ 
tium,  haud  raro  in  subsultus  vel  convulsiones 
etiam  transeuntes;  lingua  tremula,  ultra  labia 
protrudi  nescia,  singultus ;  sphincterum  solutio, 
urina  alvoque  elapsis  ;  deglutitio  difficilis,  vel  im¬ 
possibilis  ;  spiritus  brevis  laboriosus ;  spuma  ex 
ore,  anhelitus  letbalis,  strepitus  in  gutture ;  deli¬ 
rium  ac  stupor  cito  apparentes,  perpetuo  auges¬ 
centes  ;  pulsus  celer,  parvus,  intermittens,  obscu¬ 
rus  ;  vultus  rubores  crebri,  abnormes,  vel  reliqui 
corporis ;  sitis  absentia,  quamvis  cum  lingua  et 
ore  siccissimo.  Sedes  multae,  liquidae,  pallidae, 
atrae,  foetidae.  Abdomen  et  epigastrium  pressu 
dolentia ;  intestina  aere  distenta  :  Inquies  ;  mag¬ 
na  jactitatio  ;  motus  manus  perpetuus ;  brachia 
vel  crura  detegere  conatus ;  circa  os  aphthae  ni¬ 
grae  et  opacae,  petecbiae,  haemorrhagiae,  vocis  de* 
pressio.  His  pejora  sunt  extremae  debilitatis  sig¬ 
na  ;  vultus  pallidus  collapsus,  tempora  cava  ;  au¬ 
res  marcidae  ;  oculi  cavi  conversi,  palpebris  celati ; 
caecitas ;  nasus  acutus ;  os  hians ;  labia  cereo  co- 

lore  ;  cutis  rugosa  laxa,  cum  sudoris  frigidi  viscidi 
profusione  per  frontem,  colla,  brachia, manus ;  deli¬ 
rium  aut  luctamina  supra  vires,  unde  in  somnum 

profundum  miser  labitur,  nunquam  expergiscen- 

* 

dus  :  sigillatim  ex  his  signis  nullum  unum  aut  sa¬ 
lutem  aut  mortem  indicat ;  collecta  vero,  praesa¬ 
gium  mire  confirmant. 


DE  MEDENDI  RATIONE. 

« 

Medendi  consilia  tria  sunt ;  Imo,  Cursum 
quam  primum  prohibere :  2do,  Si  id  parum  li¬ 
ceat,  violentiam  moderari :  signa  infausta  miti¬ 
gare  vel  sublevare ;  3tio,  Vires  sustinere  in  tem¬ 
pore  collapsus. 

Febris  eam  esse  naturam  medici  putaverunt, 
ut  semel  formata  per  certum  sibi  proprium  curri¬ 
culum  deproperet,  arte  quidem  levanda,  sed  non 
sistenda.  Ergo  in  primo  febris  tempore  tantum, 
utile  erit,  solutionem  remediis  idoneis  conari. 
Hunc  ad  finem  emetica  olim  praecipua  habita 
sunt  remedia ;  utpote  quae  ventriculum  crudita¬ 
tibus  acribus  expurgent,  secretiones  varias  exci- 

*  a 

tent,  concussionem  quandam  ac  agitationem  cor¬ 
pori  impertiant,  quibus  circuitus  aequilibrium  res¬ 
tituitur,  cutis  perspiratio  renovatur,  et  vires  vitae, 

ut  veneno  efficaciter  resistant,  exstimulantur. 

* 

Emeticorum  optima  sunt  Tartras  antimonii,  Ipe- 

caeuana ;  quorum  utervis  ad  vomitum  plenum  ad- 

# 

ministratus,  saepe  febrem  illico  solvit.  Nuper, 
vero,  de  utilitate  vomitorii  in  febribus  ambigere 
coeperunt  medici,  atque  facile  credo  tale  medica¬ 
mentum,  ubi  nihil  profecit  ad  febrem  interciden¬ 
dam,  atque  impetus  simul  sanguinis  ad  cerebrum 
nimius  est,  gravissime  nociturum.  Caute  igitur 
adhibendum  febricitantibus  vomitorium  est,  nec 
temere  post  stadium  renixus  plane  formatum 
fuerit. 

Si  facies  suffusa  sit,  pulsus  plenus  atque  for¬ 
tis,  calor  multus,  sanguinis  missio  adhibenda  est 
commodissime.  Quantitas  mittenda  variat,  atque 
in  febribus  hujusmodi  Idiopathicis  minor  quam 
inflammatoriis  vel  Phlegmasiis  ;  non  tantum  quia 
excitatio  generalis  semper  minus  periculosa  sit 
quam  vitalis  organi  inflammatio,  sed  quia  expe¬ 
rientia  constet,  has  viscerum  inflammationes  sine 
liberali  sanguinis  detractione  sanari  non  posse; 
excitationem  vero  universalem  etiam  aliis  saepe 

remediis  cedere,  et  debilitate  sub  finem  majore 
excipi  solere.  Nihilominus  ex  hac  ipsa  causa 
consequitur,  si  viscus  aliquod,  verbi  gratia,  cere¬ 
brum,  febrientis,  inflammatione  una  corripiatur, 
» 

'tum  ad  sanguinis  missionem  copiosam  esse  con¬ 
fugiendum  ;  scilicet  ut  irritationem  nimiam  tol- 

t 

lat,  mutationesque  morbosas  vel  corruptionem  in¬ 
sanabilem  ipsius  visceris  inhibeat. 

Tali  ergo  conditione  nullo  modo  a  sanguinis  de¬ 
tractione  deterrendi  sumus,  tametsi  indicia  debili¬ 
tatis  se  ostendant.  Sic  si  cerebrum  inflammatum 

• 

sit,  sanguis  ibi  accumulatus,  atque  illam  omnium 
virium  nostrum  scaturiginem  opprimens,  signa  de¬ 
bilitatis  non  dare  nequit ;  si  tamen  aegri  vigor  tan¬ 
tum  diminutus  sit,  ut  sanguinem  generaliter  tra¬ 
here  imprudentis  videatur,  hirudines  parti  affec¬ 
tae  admotae,  erunt  utilissimae.  Dum  tamen  irri¬ 
tationem  tam  febrilem  tam  inflammatoriam  do- 
mare,  latice  vitali  detracto,  conamur,  omnia  ab¬ 
stinenda  sunt  quaecunque  aegrum  exstimulant, 
praesertim  qualia  aeger  ipse  aversatur,  quaeque  per 
se  irritationem  dolentem  cieant.  Hujusmodi 
sunt  lux,  sonus,  sitis,  motus  omnigenus,  stragula 
incommoda,  cubile  calidum,  sordes  in  alvo.  Sitis 

sedanda  est  potu  frigidulo,  qualem  aeger  ipse 
forte  cupiat.  Stragula  levia  sint,  quies  inculcetur, 
intestinorum  irritatio  purgantibus  compescatur. 
Olim  haec  utilissima  medicamentorum  classis  raro 
exhibita  in  febre  erat,  debilitatis  superinducen¬ 
dae  metu  ;  atque  Jacobo  Hamilton  seniori, 
M.  D.,  genus  humanum  multum  debet  ob  hoc 
animi  praejudicium  diligenter  correctum.  Nam¬ 
que  ex  ejus  observationibus  constat,  ea  medicami¬ 
na  adeo  non  superinducere  debilitatem  ut  hanc 
summopere  prohibeant.  Ut  haec  purgantium 
commoda  medicus  obtineat,  satis  erit  materias 
jam  propemodum  extraneaefactas,  dejecisse,  modi» 
cis  portionibus  purgantium  leniorum,  ut  olei  ri¬ 
cini,  sulphatis  magnesiae,  phosphatis  sodae,  tar- 
tratis  potassae  et  sodae,  rhei,  pulveris  j  alapae  com¬ 
positi.  Si  tamen  ingens  stercoris  accumulatio  sit, 
alvus  diu  occlusa,  et  modos  ampliores  et  formulas 
acriores  adhiberi  oporteat,  atque  iterum  iterum- 
que  repetere,  donec  alvus  probe  exonerata  sit. 
Haec  rite  et  cautim  administrata,  functiones  ven¬ 
triculi  adjuvant,  secretionem  hepatis,  pancreatis, 
omnium  intestinorum,  meliores  faciunt ;  intestini 
irritamenta,  stercora  nimirum,  expellunt,  ideoque 

anxietatis  febrilis,  capitis  doloris,  inquietis,  calo¬ 
ris  demum  morbidi,  levamentum  insigne  procu¬ 
rant.  Quin  alvum  enematibus  ducere,  si  stercora 
vitiosa  indurata  colon,  rectumve  intestinum  occu¬ 
paverint,  utilissimum  est :  atque  finem  versus  fe¬ 
brium,  quibus  magna  imbecillitas  est,  purganti¬ 
bus  ore  sumptis  utilius  ;  corpus  enim  minus  mo¬ 
vet,  seri  profusionem  superfluam  haud  cogit. 

Quandoquidem  protinus  ab  initio  nec  ingentis 
febrilis,  nec  localis  inflammatoriae  actionis,  signa 
comitantur,  sanguinis  missio  non  indicatur,  tum 
ad  aquae  frigidae  affusiones  confugiendum  :  cujus 
quidem  medicinae  commoda  jam  multa  experien¬ 
tia  comprobavit. 

Febre  cutis  vascula  constricta  sunt,  atque 
haec  constrictio  febris  actionem  sustinet,  sudorem 
nempe,  corporis  refrigerium,  reprimit.  Affusio 
tunc  adhibita  hanc  constrictionem  tollit,  sensum 
caloris,  qui  irritationis  febrilis  origo  uberrima, 
ideoque  febrilem  actionem  ipsam  magnopere 
compescit,  aegrum  blando  sopore  delinit.  Doc¬ 
torum  Currie  ac  Alexander  experimenta 
luculenter  ostendunt,  ingentem  atque  supra  na¬ 
turae  normam  corporis  calorem  perspirationi  resis¬ 
tere.  Sic  ad  temperiem  104°,  105°  Fahren.  vasa 

cutis  pertinacissime  constricta  perstant,  nec  raro 
tactui  cutis  ipsa  calet ;  quinimo  vascula  ejus  non 
reserantur,  donec  temperies  ad  99°  vel  100°  Fahr. 
fuerit  imminuta.  Hinc  calente  perquam  cor¬ 
pore,  sudor  tunc  solum  fluit,  quando  corpus  ad 
100°  Fahren.  gradum  refrigeratum  fuit ;  tunc 
enim  latices  suos  oscula  infinita  profundunt. 
Quando  igitur  “  nullus  algoris  sensus  adest,  cutis 
constricta  supra  naturam  calet,  perspiratio  nulla 
generalis  vel  profusa,”  potus  frigidi  et  affusionis 
per  cutem  frigidas  usus,  saluberrima  remedia  sunt, 
quibus  nihil  melius. 

Aquas  frigidae,  sive  corpori  infusae,  sive  lavando 

tantum  adhibitae,  effectus  hoc  modo  se  habere  re- 

* 

periuntur.  iEgcr  lecto  restitutus,  leni  vel  ali¬ 
quando  profusa  perspiratione  occupatur ;  cui 
somnus  gratus  inturbatus  accedit.  Sensus  ille 
molestus  caloris  multum  imminuitur ;  pulsus 
minus  frequens  fit,  lingua  pura,  humida.  Capi¬ 
tis  ac  artuum  dolor  sublevantur,  atque  totus  ha¬ 
bitus  febris  mitigatur ;  cursus  demum  leniter  ab¬ 
breviatur.  Hoc  levamen  eo  perfectius  efficacius- 
que  evadit,  quo  citius  adhibetur :  ante  diem  ter¬ 
tiam  febris  ex  amphoris  febrienti  affusa,  vel  ex  bai- 

neo  pluviatili  projecta,  saepe  morbi  pertectam  so¬ 
lutionem  efficit.  Post  vero  illud  tempus,  nihil 
nisi  signa  mitigare  valet ;  atque  si  recurrentibus 
istis  repetatur,  ad  finem  brevem  felicemque  haud 
raro  perducit.  Prior  ejus  effectus  aliis  calori  ab¬ 
stracto,  aliis  impulsui  vehementi,  quem  haud  ali¬ 
ter  quam  emeticum,  sanguinis  missio,  aut  pur¬ 
gantia,  corpori  impertiunt,  attribuitur.  Talia 
enim  seriem  actionum  morbidarum,  quae  neglecta 
arte  medicinali  indissolubilis  evadit,  interrum¬ 
pere  videntur.  Siquando  consilium  sit  summam 
cutem  refrigerare  tantum,  aqua  aut  per  se,  aut 
cum  aceto  vel  muriate  sodae  conjuncta,  ex  spongia 
adhibeatur.  Eodem  consilio  aquae  tepidae  affusio¬ 
nes,  87°  vel  97°  Fahren.  calentes,  commode  usur¬ 
pentur.  Si  delirium  vehemens  sit,  frigus  capiti 
admotum,  post  sanguinis  missionem,  potentissi- 
mum  remedium  est.  Hujus  quidem  documen¬ 
tum  insigne  praebuit  Professor  Graham,  in  Prae¬ 
lectionibus  suis  Clinicis  :  aquam  capiti  cujusdam 
infundi  jussit  felicissimo  eventu ;  sed  ut  fri¬ 
gus  constanter  et  minore  negotio  adhiberi  pos¬ 
sit,  vesicam  aqua  et  glaciei  frustulis  paucis  re¬ 
pletam  pilei  nocturni  vice  accommodari  suasit. 

Diaphoretica  quoque  calorem  morbidum  minu¬ 
unt,  cutis  perspirationem  promovent.  Modi  par¬ 
vuli  pulveris  antimonialis,  vel  aquae  acetatis  am- 
moniae,  ex  intervallo  repetiti,  aut  cum  aspersione 
aquea  conjuncti,  erunt  utilissimi. 

Sin  autem  morbi  progressum  inhibere  non  va¬ 
luerint,  atque  conatibus  nostris  omnibus  nihil  ob¬ 
stantibus,  exhaustionis  atque  actionis  imminutae 
signa  apparere  incipiant ;  tum  hoc  casu  ea  medi¬ 
camenta  administranda  erunt,  quae  vires  refocil- 
lare  queant.  Horum  omnium  vinum,  ut  utilissi¬ 
mum,  ita  homini  gratissimum  est.  Parvis  modis 
incipiendum,  sic  tamen  ut  gradatim  hi  augeantur, 
primo  aqua  vel  sorbitione  diluti.  Unciae  paucae  ad 
libram  usque  quotidie  dari  solent,  sed  copia  pro  ef¬ 
fectibus  mutanda  est,  proque  morbi  duratione, 
debilitatis  gradu,  habitu  corporis  pristino.  Si 
ventriculum  non  perturbet,  si  aegrum  reficiat, 
avide  potet,  plus  et  saepius  flagitet,  si  somnum 
conciliet,  nec  ullam  pulsus  infaustam  mutationem 
inducat,  tunc  remedium  est  tutissimum  simul  ac 
utilissimum  ;  et  manu  liberaliore  propinari  debet: 
aut  meracum  aut  dilutum.  Hoc  vero  tempore, 
si  cibi  cupiditas  redeat,  pauxillum  juris  gallinacei 

cubanti  concedatur;  vel  gelata,  praesertim  quae  fari¬ 
na  frugum  cum  saccharo,  vino,  vel  spiritu  distillato, 
parari  solent ;  necnon  fructus  maturi.  Cura  tamen 
maxima  habenda  est  ne  ventriculus  oneretur, 
quod  somnos  gratos  levesque  aegrum  reficientes, 
valetudinemque  prosperam  evidenter  referentes, 
facile  interrumpat.  Quando  aeger  jam  convaluit, 
summa  diligentia  cavendum  est  ne  recidiva  fiat, 
scilicet,  alvi  conditionem  accurate  observando,  le¬ 
vem  atque  alibilem  victum  aegro  permittendo. 
Prospera  valetudine  jam  demum  redintegrata,  ex¬ 
ercitatio  lenis  suadenda  est ;  primum,  si  res  fami¬ 
liaris  sinat,  gestatoria  ;  postea  ad  solitam  vitae  con¬ 
suetudinem  muneraque  tandem  redeat. 


FINIS. 


